Autor: Oliver Rand
Laupäev, 18. august 2018.Loe kommentaare
| KommenteeriSaaremaa vallavalitsus saatis Lääne-Saare piirkonnas prügivedu korraldavale firmale Prügimees OÜ manitsuskirja, milles osutab neljale puudujäägile firma töös ja ähvardab firmat leppetrahviga.
„Oleme leidnud, et OÜ Prügimees poolt osutatav teenus ei ole täielikult vastavuses hankelepingu, jäätmehoolduseeskirja ja jäätmeseadusega,“ seisab valla saadetud kirjas. Ühtlasi ähvardab vald leppetrahviga, kui puudusi novembri lõpuks ei parandata.
Teenust napib
Vald heidab prügivedajale esmalt ette, et korraldatud jäätmeveoga liitunud kliendile võimaldatakse teenust harvem, kui seda näeb ette jäätmeseadus ja jäätmehoolduseeskiri või hoopis tellimisel.
„Juhime tähelepanu, et segaolmejäätmete äraveo minimaalne sagedus Aste, Kudjape, Kärla ja Nasva alevikes ning Lümanda külas peab olema vähemalt üks kord nelja nädala jooksul,“ seisab põhjenduses. „Sellest harvemat prügiveoteenust on lubatud osutada vaid juhul, kui kinnistul toimub biojäätmete nõuetekohane kompostimine ja see võimalus on antud vallavalitsuse korralduse või vastava otsusega. Teistes endise Lääne-Saare valla külades peab segaolmejäätmete äravedu toimuma vähemalt üks kord kaheteistkümne nädala jooksul. Segaolmejäätmete äraveo minimaalne sagedus ei kehti nende kinnistute puhul, mis on korraldatud jäätmeveost vabastatud (korraldus või otsus) või kasutavad ühismahutit (kanne jäätmevaldajate registris). Palume teostada jäätmevaldajatele jäätmevedu vastavalt kehtivatele õigusaktidele ja mitte harvem minimaalsest veosagedusest vastavas veopiirkonnas ja vastava jäätmeliigi puhul.“
Segane asjaajamine
Teine suur probleem valla hinnangul on, et Prügimees OÜ viivitab või ei alustata teenuse osutamist jäätmevaldajatele, kes kehtiva korra kohaselt on korraldatud jäätmeveoga automaatselt liitunud ning kellel peaks toimuma regulaarne jäätmete äravedu.
„Juhime tähelepanu, et jäätmevaldajad (v.a jäätmeveost vabastatud või ühismahutit kasutavad) on korraldatud jäätmeveoga liitunud automaatselt ning isik ei pea teenuse alustamiseks sõlmima jäätmeveolepingut ega esitama muid andmeid.“
Saaremaa valda ei rahulda ka see, et Prügimees OÜ ei ole teenuse osutamise kohta esitatud aruandeid.
„Saaremaa vallavalitsusele ei ole esitatud infot teostatud tühisõitude kohta, mida lepingu kohaselt tuleb teha 24 tunni jooksul. Samuti pole vallavalitsusele esitatud kvartaalseid aruandeid eelmises kvartalis kogutud jäätmete koguste ja tühjenduskordade arvu kohta jäätmeliikide kaupa (sh pakendijäätmed) ning korraldatud jäätmeveo raames osutatud teenuse eest küsitud teenustasude summa kohta. Palume kvartaalsed aruanded esitada ka tagasiulatuvalt alates lepinguperioodi algusest,“ nõuab vald. Ja lisab, et ka andmevahetus ei toimi andmevahetusprotokolli kohaselt.
„Vastavalt andmevahetusprotokollile peab vedaja saama andmed kinnistute kohta, kellel on liitumiskohustus või kes on jäätmeveost vabastatud, automaatse andmevahetuse kaudu, mitte e-kirjaga. Automaatse andmevahetuse eesmärk on andmete kiire liigutamine ühelt osapoolelt teisele. Andmevahetus e-kirja teel peab olema pigem erandlik (andmete täpsustamine, vajadusel üle kontrollimine jmt), mitte süstemaatiline. Palume edaspidi võtta jäätmeveost vabastamise ja liitumiskohustuse andmed automaatse andmevahetuse kaudu,“ kurdab vald.
Vald annab armuaega
Saaremaa vald annab nimetatud puuduste kõrvaldamiseks Prügimees OÜ-le armuaega 30. novembrini. „Kui seda pole tehtud, oleme sunnitud rakendama leppetrahvi,“ hoiatab abivallavanema Mart Mäekeri allkirja kandev kiri. „Peame oluliseks, et vallavalituse poolt hangitud teenus oleks kvaliteetne ja täidaks oma eesmärki. Korraldatud jäätmeveo tõhusama toimimise huvides kaalume seetõttu võimalust arvestada edaspidi jäätmeveo hangetele laekunud pakkumuste hindamisel muuhulgas pakkujale varem tehtud ettekirjutusi või rakendatud leppetrahve.“
OÜ Prügimees vastas valla süüdistustele, et ettekirjutusega tegelevad juristid ja enne kommentaare jagada ei saa.